CELEX: 32015D1969
Language: el
Date: 2015-10-22 00:00:00
Title: Απόφαση (ΕΕ) 2015/1969 του Συμβουλίου, της 22ας Οκτωβρίου 2015, για τη θέση που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής για τις δημόσιες συμβάσεις σχετικά με την προσχώρηση της Ουκρανίας στην αναθεωρημένη συμφωνία για τις δημόσιες συμβάσεις

4.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 288/14
            
         ΑΠΌΦΑΣΗ (ΕΕ) 2015/1969 ΤΟΥ ΣΥΜΒΟΥΛΊΟΥ
   της 22ας Οκτωβρίου 2015
   για τη θέση που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής για τις δημόσιες συμβάσεις σχετικά με την προσχώρηση της Ουκρανίας στην αναθεωρημένη συμφωνία για τις δημόσιες συμβάσεις
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 13 Δεκεμβρίου 2012 η Ουκρανία υπέβαλε αίτηση προσχώρησης στην αναθεωρημένη συμφωνία για τις δημόσιες συμβάσεις («η αναθεωρημένη ΣΔΣ»).
            
         
               (2)
            
            
               Οι δεσμεύσεις της Ουκρανίας σχετικά με την κάλυψη καθορίζονται στην τελική της προσφορά, όπως υποβλήθηκαν στα συμβαλλόμενα μέρη της αναθεωρημένης ΣΔΣ στις 29 Ιουνίου 2015.
            
         
               (3)
            
            
               Η τελική προσφορά της Ουκρανίας προβλέπει την εκτεταμένη κάλυψη των κεντρικών, περιφερειακών και τοπικών δημόσιων φορέων και αυτών των λοιπών φορέων που δραστηριοποιούνται στους τομείς των υπηρεσιών κοινής ωφελείας, αγαθών, κατασκευαστικών υπηρεσιών και άλλων υπηρεσιών. Ως εκ τούτου, η προσφορά είναι ικανοποιητική και αποδεκτή. Οι όροι προσχώρησης της Ουκρανίας, όπως παρατίθενται στο παράρτημα της παρούσας απόφασης, θα αντικατοπτρίζονται στην απόφαση της επιτροπής για τις δημόσιες συμβάσεις («η επιτροπή της ΣΔΣ») σχετικά με την προσχώρηση της Ουκρανίας.
            
         
               (4)
            
            
               Η προσχώρηση της Ουκρανίας στην αναθεωρημένη ΣΔΣ αναμένεται να συμβάλει θετικά στο περαιτέρω άνοιγμα διεθνώς των αγορών δημόσιων συμβάσεων.
            
         
               (5)
            
            
               Το άρθρο ΧΧΙΙ παράγραφος 2 της αναθεωρημένης ΣΔΣ προβλέπει ότι κάθε μέλος του ΠΟΕ μπορεί να προσχωρήσει στην αναθεωρημένη ΣΔΣ βάσει όρων οι οποίοι συμφωνούνται μεταξύ του εν λόγω μέλους και των συμβαλλόμενων μερών και οι οποίοι καθορίζονται σε απόφαση της επιτροπής της ΣΔΣ.
            
         
               (6)
            
            
               Επομένως, είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στην επιτροπή της ΣΔΣ σχετικά με την προσχώρηση της Ουκρανίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής για τις δημόσιες συμβάσεις είναι να εγκριθεί η προσχώρηση της Ουκρανίας στην αναθεωρημένη συμφωνία για τις δημόσιες συμβάσεις, με την επιφύλαξη ειδικών όρων προσχώρησης που καθορίζονται στο παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 22 Οκτωβρίου 2015.
      
         
            Για το Συμβούλιο
         
         
            Ο Πρόεδρος
         
         F. ETGEN
      
   
   
      ΠΑΡΑΡΤΗΜΑ
      ΟΡΟΙ ΤΗΣ EE ΓΙΑ ΤΗΝ ΠΡΟΣΧΩΡΗΣΗ ΤΗΣ OYΚΡΑΝΙΑΣ ΣΤΗΝ ΑΝΑΘΕΩΡΗΜΕΝΗ ΣΔΣ (1)
      
      Με την προσχώρηση της Ουκρανίας στην αναθεωρημένη ΣΔΣ, το σημείο 2 του τμήματος 2 (οι κεντρικές κυβερνητικές αναθέτουσες αρχές των κρατών μελών της ΕΕ) του παραρτήματος 1 του προσαρτήματος Ι για την Ευρωπαϊκή Ένωση έχει ως εξής:
      
         
                     «2.
                  
                  
                     Για τα αγαθά, τις υπηρεσίες, τους προμηθευτές και τους παρόχους υπηρεσιών του Ισραήλ, του Μαυροβουνίου, της Δημοκρατίας της Μολδαβίας και της Ουκρανίας, συνάπτονται δημόσιες συμβάσεις από τις ακόλουθες κεντρικές κυβερνητικές αναθέτουσες αρχές.».
                  
               
      
         (1)  Η αρίθμηση των καταλόγων των μερών της αναθεωρημένης ΣΔΣ που αντιστοιχούν στο πεδίο εφαρμογής έχει αλλάξει από τη γραμματεία του ΠΟΕ σε συμφωνία με τα μέρη της αναθεωρημένης ΣΔΣ. Η αρίθμηση που χρησιμοποιείται στο παρόν παράρτημα αντιστοιχεί στην αρίθμηση του τελευταίου πιστού αντιγράφου των καταλόγων των μερών της αναθεωρημένης ΣΔΣ που αντιστοιχούν στο πεδίο εφαρμογής το οποίο διαβιβάσθηκε από τον ΠΟΕ στα μέρη της αναθεωρημένης ΣΔΣ με επίσημη κοινοποίηση και είναι διαθέσιμο στην ιστοσελίδα http://www.wto.org/english/tratop_e/gproc_e/gp_app_agree_e.htm#revisedGPA Η αρίθμηση των καταλόγων των μερών της αναθεωρημένης ΣΔΣ που αντιστοιχούν στο πεδίο εφαρμογής και έχει δημοσιευθεί στην ΕΕ L 68 της 7.3.2014, σ. 2 δεν ισχύει πλέον.